Tiener vas vir moord ná man aan heining hangArgieffoto: SAPD Sers. Mamello Mokhuoane, woordvoerder van die polisie, het gesê die 15-jarige seun, ŉ lid van die Fire Boys-bende, het na bewering ŉ 30-jarige man doodgesteek. Die oorledene, Simon Motseko Lenka, was glo ŉ lid van die TDK-bende. Lenka is gevind waar hy naby sy huis aan ŉ duiwelsvurkheining gehang het, met ŉ skerp voorwerp in sy nek gesteek. Mokhuoane het gesê inwoners het lede van die polisie en paramedici na die toneel ontbied. “Sy familie het hom geïdentifiseer waar hy aan die heining gehang het. Hy is op die toneel dood verklaar,” het hy gesê. Polisielede het omstanders op die toneel ondervra en die 15-jarige seun is vinnig in hegtenis geneem. Die polisie soek nog na ander verdagtes wat glo ook lede van die Fire Boys-bende is. Volgens Mokhuoane het die seun se pa ŉ verklaring afgelê, maar hy wou nie hê die seun moet onder sy toesig vrygelaat word nie. Die seun sal in aanhouding bly en sal Woensdag in die Welkom-landdroshof verskyn op ŉ aanklag van moord.